b'\n_START_ARTICLE_\nEarl Marshal\n_START_PARAGRAPH_\nEarl Marshal (eller Marischal, tidligere Lord Marshal) er en gammel embets- og riddertittel som brukes i England, Skottland og Irland. Den har sitt opphav i to separate titler, jarl og marskalk (earl og marshal). William Marshal, 1. jarl av Pembroke hadde begge titler, og da embetet senere ble overlatt til hertugen av Norfolk ble den betegnet som Earl Marshal. Embetsinnehaveren er den \xc3\xa5ttende i rang av Great Officers of State, med Lord High Constable over og Lord High Admiral under. Posisjonen som Earl Marshal har utviklet seg og blant hans ansvarsomr\xc3\xa5der i dag er organiseringen av de store statlige seremoniene, som eksempelvis monarkens kroning i Westminster Abbey og statlige begravelser._NEWLINE_I middelalderen var Earl Marshal og Lord High Constable knyttet til kongens staller. Etterhvert som riddervesenet mistet sin betydning forsvant embetet Lord High Constable, og Earl Marshal ble leder for College of Arms (Heralds College) i London, som fortsatt kontrollerer bruken av heraldiske v\xc3\xa5pen i England. Earl Marshal hadde tidligere en egen domstol sammen med Lord High Constable, hvor saker som ber\xc3\xb8rte heraldikk ble f\xc3\xb8rt, samt saker som ber\xc3\xb8rte en del milit\xc3\xa6re aff\xc3\xa6rer, som l\xc3\xb8sepenger, krigsbytte og soldatl\xc3\xb8nninger. _NEWLINE_I moderne tid har Earl Marshalen ansvar for \xc3\xa5pningen av parlamentet og kroningsseremonier, i tillegg til at han fortsatt leder College of Arms. If\xc3\xb8lge en forordning fra 16. juni 1637 fra Arthur Annesley, 1. jarl av Anglesey og Lord Privy Seal har Earl Marshal bestemmelsesrett i alle saker som ber\xc3\xb8rer heraldiske v\xc3\xa5pen og bruken av disse. Ingen nye v\xc3\xa5pen kan tas i bruk uten hans godkjenning, det vil i praksis si etter granskning og erkl\xc3\xa6ring fra College of Arms. _NEWLINE_Han er en av to h\xc3\xb8yadelige, sammen med Lord Great Chamberlain, som automatisk f\xc3\xa5r ta sete i House of Lords etter reformen i House of Lords Act 1999. Dette skyldes de funksjoner de to har ved \xc3\xa5pningen av parlamentet.\n_START_SECTION_\nSkottland\n_START_PARAGRAPH_\nSe Earl Marischal og Lord Lyon King of Arms.'